রামমোহনের জীবনের নানান ঘটনাবলী বাঙালি পাঠকের অজ্ঞাত নয়। তার ক্রমপাঠও বর্তমান নিবন্ধের পরিধির বাইরে। গুটিকয় তথ্য তবু আলোচনা করা যেতে পারে। ত্রিশ বছর বয়সে, ১৮০৪-এ’ রামমোহনের প্রথম গ্রন্থের প্রকাশ, মুর্শিদাবাদ থেকেঃ ‘তুহ্‌ফৎ-উল-মুয়াহিদিন’ (‘একেশ্বরবাদীদের প্রতি উপহার’)। ম্যাক্সমূলার তো লিখেছেন, রামমোহনের সমগ্রজীবনের ধর্মচিন্তার নির্যাস এতে ধরা আছে। তাহলে বাকি ত্রিশ বৎসরব্যাপী তিনি যে গ্রন্থের পাহাড় লিখে গেছেন---সে-সব কি অনাবশ্যক না বাহুল্য? থাক্‌ সে বিতর্ক।